Cum legum auctoritas a nonnullis pleniter custoditur, multimodo congruit ut sacri ordinis norma a fidelibus observetur. Quotiescumque aliquibus hominibus de rebus ecclesiasticis aliquid conceditur, ita condecet litteris corroborari ut in posterum valeat inconvulsa permanere. Hujus rei gratia, intimare decrevimus cunctis Sancte Matiscensis ecclesie filiis presentibus scilicet atque futuris, quia cum resideret domnus Letbaldus presul secus basilicam Christi martiris Vincentii que est sita infra muros Matisconensium civitatis, adiit presentiam ejus clericus nomine Ornardus humillime deprecans ut concederet ei ecclesiam unam que est Sancti Vincentii ex ratione fratrum; est autem ipsa ecclesia in villa Castello, in honore Sancti Martini dicata. Cujus petitionem domnus pontifex suscipiens contulit ei cum rebus et decimis, mansis, servis et ancillis, colonis et colonabus ibique permanentibus, cum alodo quem Gundulricus et Euvrardus Maimbodo episcopo dederunt, eo pacto ut tempore sinodali paratas et eulogias persolvat, et in festivitate Sancti Vincentii in censum canonicis ejusdem loci denariorum solidos VI persolvat, et si negligens apparuerit in duplum reddat. Iterum petiit jam dictus Ornardus domno episcopo ut concederet ei et duobus fratribus suis, Gisleberto et Bernardo, alias res que sunt Sancti Vincentii: hoc est ecclesia una in villa Brandono, in honore Sancti Martini fundata, cum capella Sancte Cecilie et omnibus sibi pertinentibus, cum rebus et decimis, servis et ancillis. Et in villa Lornant, ecclesia una que est in honore Beate Marie, et colonicas II ex ratione Sancti Stephani et Sancte Marie de episcopatu in villas has conjacentes, Carimiaco, Lornant atque Canamiaco. Et in villa Sanciaco, curtile unum de ratione Sancti Stephani et terrulas que sunt in ipsa villa conjacentes ex ratione fratrum; ex abbatia vero Sancti Clementis, terrulas que sunt in villa Prisciaco, et in Camneas, Carbonaci, Colonicas, Metgriaco, Moncellis, Sommeriaci, et quicquid in his finibus de ipsa terra est, vineis, campis, pratis, silvis et omnibus sibi pertinentibus, curtilis vero duobus; unus conjacet in villa Modoyo, alius in villa Colonicas, in Petra nuncupatur, de ratione fratrum. Alius curtilus est in Mergonaco de ratione episcopali, et in ipsa villa Colonicas, unam colonicam que est Sancte Marie, et in villa Varengo colonica una, et in Modoyo vinea una, et rassia una in villa Prisciaco cum terris sibi pertinentibus. Domnus vero pontifex, consentientibus canonicis suis, contulit jam dictis viris sicut petierunt, ea ratione ut dum viverent teneant, et si quis ex eis obierit ad alium perveniat; in festivitate Sancti Vincentii, solidos VI exsolvant.